GULF เด้ง 6% รับบอร์ด EEC จ่อเซ็น “แหลมฉบังเฟส 3” ส.ค.นี้ มูลค่า 8.4 หมื่นลบ.
GULF เด้ง 6% รับบอร์ด EEC จ่อเซ็น "แหลมฉบังเฟส 3" ส.ค.นี้ มูลค่า 8.4 หมื่นลบ. ระยะเวลาสัมปทาน 35 ปี
GULF เด้ง 6% รับบอร์ด EEC จ่อเซ็น "แหลมฉบังเฟส 3" ส.ค.นี้ มูลค่า 8.4 หมื่นลบ. ระยะเวลาสัมปทาน 35 ปี
4 ส.ค. 2564

ผู้สื่อข่าวรายงานว่า วันนี้ (4 ส.ค. 2564) บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ปิดตลาดที่ระดับ 36.00 บวก 2.25 บาท หรือ 6.67% ราคาสูงสุด 36.00 บาท ต่ำสุดที่ระดับ 33.25 บาท ด้วยมูลค่าซื้อขาย 2.16 พันล้านบาท

นายคณิศ แสงสุพรรณ เลขาธิการคณะกรรมการนโยบายเขตพัฒนาพิเศษภาคตะวันออก (กพอ.) หรือ EEC เปิดเผยว่า ที่ประชุมคณะกรรมการ กพอ. ครั้งที่ 2/2564 ได้รับทราบโครงการพัฒนาท่าเรือแหลมฉบัง ระยะที่ 3 ในส่วนของท่าเทียบเรือ F ที่คณะทำงานเจรจาร่างสัญญาฯได้ดำเนินการเสร็จแล้วและได้ส่งให้อัยการสูงสุด ซึ่งสำนักงานอัยการสูงสุดกำลังพิจารณา คาดว่าน่าจะเซ็นสัญญาได้ในสิ้นเดือนสิงหาคมนี้
โดยเอกชนคู่สัญญาคือ กลุ่ม GPC ประกอบด้วย (บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ถือหุ้น 40%, บริษัท พีทีที แทงค์ เทอร์มินัล จำกัด (บริษัทในกลุ่ม บริษัท ปตท. จำกัด (มหาชน) หรือ PTT ถือหุ้น 30% และ บริษัท China Harbour Engineering Company Limited ถือหุ้น 30%) ซึ่งเป็นผู้รับงานโครงการฯ
ทั้งนี้ โครงการพัฒนาท่าเรือแหลมฉบัง ระยะที่ 3 ในส่วนของท่าเทียบเรือ F วงเงิน 84,361 ล้านบาท ระยะเวลาสัมปทาน 35 ปี โดยเอกชนเสนอผลประโยชน์ตอบแทนทางการเงินขั้นต่ำที่ภาครัฐจะได้รับ ระยะที่ 1 ค่าสัมปทานคงที่เท่ากับมูลค่าปัจจุบันสุทธิ(NPV) ที่ 29,050 ล้านบาท และค่าสัมปทานผันแปร ที่ 100 บาทต่อทีอียูต่ำกว่าที่รัฐคาดไว้ที่ มูลค่าปัจจุบันสุทธิ (NPV) ประมาณ 32,225 ล้านบาท